b'\n_START_ARTICLE_\nSon\xc4\x8dev \xc4\x8das\n_START_SECTION_\nPravi Son\xc4\x8dev \xc4\x8das\n_START_PARAGRAPH_\nPravi Son\xc4\x8dev \xc4\x8das je \xc4\x8dasovni kot Sonca. Son\xc4\x8dev dan se pri\xc4\x8dne opoldan. Tako Son\xc4\x8dev \xc4\x8das 00:00 pomeni poldne, \xc4\x8das 12:00 pa je polno\xc4\x8d. Dol\xc5\xbeina Son\xc4\x8devega dne se spreminja preko leta, ker tirnica Zemlje okoli Sonca ni kro\xc5\xbenica, ampak je elipsa. Hitrost gibanja Zemlje je ve\xc4\x8dja v periheliju. Zaradi tega je navidezni Son\xc4\x8dev dan kraj\xc5\xa1i v marcu in septembru, dalj\xc5\xa1i pa je v juniju in decembru. V praksi se zaradi razli\xc4\x8dnih dol\xc5\xbein Son\xc4\x8devega dneva uporablja srednji Son\xc4\x8dev \xc4\x8das, ki vsebuje enako dolge Son\xc4\x8deve dneve.\n_START_SECTION_\nSrednji Son\xc4\x8dev \xc4\x8das\n_START_PARAGRAPH_\nPravi Son\xc4\x8dev \xc4\x8das je zelo neprimeren za splo\xc5\xa1no uporabo zaradi neenakih Son\xc4\x8devih dnevov. Srednji Son\xc4\x8dev dan je celoletno povpre\xc4\x8dje Son\xc4\x8devega dne. Sonce ni vedno v polo\xc5\xbeaju, ki ga dolo\xc4\x8da trenutna Son\xc4\x8deva ura. Razlika je lahko tudi do 16 minut. Za splo\xc5\xa1no uporabo je bolj primeren srednji Son\xc4\x8dev \xc4\x8das. Ta \xc4\x8das je dolo\xc4\x8den z izmi\xc5\xa1ljenim Soncem, ki bi v ravnini ekvatorja z enakomerno hitrostjo obkro\xc5\xbealo Zemljo (pri tem pa bi bilo v istem polo\xc5\xbeaju kot resni\xc4\x8dno Sonce, ko je Zemlja v afeliju oziroma periheliju) . S tem dobimo Son\xc4\x8deve dneve, ki imajo preko celotnega leta dol\xc5\xbeino 24 ur._NEWLINE__NEWLINE_Srednji Son\xc4\x8dev \xc4\x8das se je pove\xc4\x8dal za okoli 2 milisekund odkar je bil dolg to\xc4\x8dno 86.400 s. Tako je bil leta 1999 dolg 86.400,002 s. V 100 letih se pove\xc4\x8da za pribli\xc5\xbeno 1,4 ms. Pove\xc4\x8danje srednjega Son\xc4\x8devega dne je posledica plimskega pospe\xc5\xa1ka Lune in odgovarjajo\xc4\x8dega pojemajo\xc4\x8dega gibanja Zemlje.\n_START_SECTION_\n\xc4\x8casovna ena\xc4\x8dba\n_START_PARAGRAPH_\nRazlika med srednjim in pravim Son\xc4\x8devim \xc4\x8dasom se imenuje \xc4\x8dasovna ena\xc4\x8dba.'